ДОКЛАД
Относно: Проекто-бюджет на община Крумовград за 2020 година

Основните нормативни актове, ползвани при разработката на проекта за бюджет на община Крумовград за 2020 година са  Закона за държавния бюджет на Република България за 2020 година, Закона за публичните финанси, разпоредбите на ПМС № 381 от  30.12.2019 г. за изпълнението на държавния бюджет на Република България за 2020 г., РМС № 208 от 16.04.2019 г. за приемане на стандарти за делегираните от държавата дейности през 2020 г. и РМС № 644 от 01.11.2019 за изменение на РМС № 208.

Целите, заложени при разработването на проекто-бюджета за 2020 година на общината, са свързани с поддържането на финансовата стабилност  на общината, подобряване на организираните дейности и услуги в областта на образованието, здравеопазването, социалните услуги, запазване  обхвата на услугите и повишаване на тяхното качество съобразно потребностите на населението, подобряване на инфраструктурата на общината чрез реконструкция и обновяване, както и осигуряване на финансов ресурс за изпълнението  на одобрени проекти през програмен период 2014-2020 г..

Предложеният Ви проект за бюджет на общината за 2020 година е разработен в съответствие с единната бюджетна класификация на приходите и разходите за 2020 година.

Общият размер на бюджета   е  27 955 268  лева.

С чл.50 от ЗДБРБ за 2020 г. са приети размерите на  бюджетните взаимоотношения между централния бюджет и бюджета на общината под формата на обща субсидия за делегираните от държавата дейности, трансфери за местните дейности – обща изравнителна субсидия, трансфер за зимно поддържане и снегопочистване на общински пътища, целевата субсидия за капиталови разходи.

Приходната част на общинския бюджет за 2020 година  е разработена в две части: Приходи за делегирани от държавата дейности  и приходи за местни дейности /Приложение № 1/.  Общият размер на приходната част е 27 955 268 лева.

Приходи за делегирани държавни дейности .

Общият размер на приходите за финансиране на делегираните от държавата дейности е в размер на   12 681 513 лева. Разчетените приходи по пера са както следва:

-Обща  субсидия  за делегираните от държавата дейности  съгласно чл.50 от ЗДБРБ за 2020 г. е  11 396 624лева.

- Преходен остатък – 1 285 132 лева



Приходи за местни дейности


Общият размер на приходите за финансиране на местните дейности е 15 273 755  лева и се  формират от данъчни и неданъчни приходи, както следва:

- Данъчни приходи  - 681 000лева.

- Приходи и доходи от собственост – 677 000 лева.

- Приходи от продажба на имущество – 170 000 лева.

- Общински такси –   883 400лева.

- Други общински приходи – 80 000 лева


-  глоби, санкции и наказателни лихви – 40 000 лева 


- Концесии – 1 200 000 лева


- Дарения – 993 600 лева

- Трансфери  - -215130 лева за отчисления по чл.60 и чл.64 от закона за  управление на отпадъците.

- Обща изравнителна субсидия,  утвърдена с чл.50  от ЗДБРБ за 2020 година –1 659 300 лева.

- Tрансфер за зимно поддържане и снегопочистване – 469 100лева.

- Целева субсидия за капиталови разходи – 2 129 000лева.

- Преходен остатък – 6 867 085 лева


Разходната част на бюджета възлиза на 27 955 268 лева. 
Тя е разработена в съответствие с  действащите нормативни актове.


Разходи за делегираните от държавата дейности

Разходната част на бюджета за делегираните от държавата дейности е в размер на 12 681 513 лева, което представлява  45,36 % от проекто-бюджета на общината за 2020 г.

Средствата за работни заплати в делегираните от държавата дейности  за 2020 година са разчетени на база на възможностите по разходни стандарти и в съотвествие с изменението на минималната работна заплата за 2020 година. Увеличението на стандартите за 2020 година е различно в различните дейности и е от 8 % до 17 %.

В дейност  ”Общинска администрация” през 2020 г. средствата за работна заплата са формирани съобразно единния стандарт за изчисляване на средствата за заплати  по групи общини за минимално кадрово осигуряване на тази дейност. За заплати и осигурителни плащания на персонала в дейност “Общинска администрация” са осигурени средства в размер на 2 156 647 лева, в т.ч по стандарт в размер на 1 957 200 лева за кметове на кметства и на работещите в Общинска администрация и преходен остатък 199 447 лева. Не са включени средствата за възнаграждение и осигурителни вноски на кметските наместници, които съгласно постановлението ще бъдат предостравени допълнително.

Размерът на средствата за издръжка в делегираните дейности е определен съобразно възможностите на  стандарта, както и натуралните показатели  за съответните дейности.

През 2020 година заделените средства за  делегираните от държавата дейности във функция „Образование” са 8 393 105 лева, в т.ч . по стандарти за 2020 г. 7 963 308 лева. 

Дейностите по възпитание и обучение на децата и учениците в детските градини, училищата, центровете за специална образователна подкрепа и в ученическите общежития се финансират по стандарти за дете или ученик, стандарти за група/паралелка и стандарти за институция.

 
Средствата от държавния бюджет, получени при прилагането на стандартите за финансиране на институциите в системата на предучилищното и училищното образование или на нормативите за ученическо общежитие и за целодневна организация на учебния ден  се увеличават с регионален коефициент, в зависимост от регионалната група на общината, в която се намират институциите.

Средствата от прилагането на регионалния коефициент са част от средствата от държавния бюджет за делегираните от държавата дейности за образование и се разпределят заедно със средствата по стандартите чрез утвърдените от първостепенните разпоредители с бюджет формули. 


В разчетите са включени средствата  за училища, детски градини и ученическо общежитие по разходни стандарти за институции, за дете или ученик и стандарти за група/паралелка, както и средствата за регионален коефициент, стандарт за ученик в самостоятелна форма на обучение, норматив за създаване условия за приобщаващо образование за дете/ученик на ресурсно подпомагане, норматив за осигуряване на  целодневна организация на учебния ден за обхванатите ученици  от  I до  VII клас и в средищните училища, норматив за подпомагане храненето на децата от  I до  IV клас  в размер на 94 лева, допълващ стандарт за материална база по 25 лева на ученик, средства за защитени детски градини и  училища и средствата за дейности за развитие по интересите, способностите, компетентностите и изявата в областта на науките, технологиите, изкуствата и спорта на децата и учениците, осъществени от центровете за подкрепа за личностно развитие и специализирани обслужващи звена и норматив за стипендии и допълващ стандарт за първи и втори гимназиален етап на обучение на учениците.
В стандартите по образование не се включват средствата за стипендии на учениците, за познавателни книжки и учебници за децата от подготвителните групи и за учениците до VІІ клас, за закрила на децата с изявени дарби, за безплатния превоз на децата в задължителна предучилищна възраст и учениците, за компенсиране на транспортни разходи на педагогическия персонал, за финансиране на здравни кабинети в училища и детски градини, за спорт за всички.


Средствата за училища и детски градини се разпределят съгласно разпоредбите на чл. 282  Закона за предучилищно и училищно образование по формула за всяка дейност.  В срок до 28.02.2020 г. първостепенният разпоредител трябва да утвърди формула за разпределение на средствата по стандарти след обсъждане с директорите от съответната дейност, като утвърдените формули се прилагат от началото на бюджетната година и не могат да бъдат променяни до края на годината. 

За дейностите по здравеопазването предвидените средства са 435 852 лева, в т.ч. по разходни стандарти за 2020 година са осигурени средства в размер на 206 174 лева. Осигурени са средства за заплати и осигурителни плащания за персонала на медицинските работници в здравните кабинети към училищата,  детските градини, яслените групи и средства за детска кухня и издръжка в здравните кабинети. 
Със ЗДБРБ за 2020 г. в дейностите на  функция “Социално осигуряване, подпомагане и грижи” - Дом за стари хора, Центъра за настаняване от семеен тип и Център за обществена подкрепа са осигурени средства в размер на 956 410 лева, а заедно с преходния остатък са 1 195 804 лева. Стандартите в тези дейности осигуряват средства за заплати и осигурителни плащания за персонала, както и издръжката на съответните дейности. 

За финансиране на делегираните от държавата дейности във функция  “Отбрана и сигурност” са предвидени средства в размер на 347 370 лева. Тук са включени средствата за издръжка на военните отдели, материално стимулиране на обществени възпитатели и издръжката на  МКБППМН, дежурните към общината, средства за доброволните формирования, детски педагогически стаи и районните полицейски инспектори.


Предвидената субсидия за читалищата е  в размер на 156 600 лева.

Разходи за местни дейности


Разходната част на бюджета в местните дейности  възлиза на  15 088 255 лева.


Разходната част на местните дейности е разработена в съответствие с действащите нормативни актове.

Необходимите средства за работна заплата в местните дейности са разчетени съобразно възможностите на бюджета в местните дейности като се има предвид и изменението на минималната работна заплата за страната от 01.01.2020 г.


С местни приходи се финансират част от дейностите по образованието и здравеопазването  като  детски градини, ученически  столове, център за подкрепа на личностно развитие - ОДК, дейностите по благоустрояване, осветление на улици, издръжка на общинска администрация, общински съвет и др. 
За  функция  “Общодържавни служби “  са предвидени средства в размер на  1 015 000 лева. 
Разчетените средства във функция “Общодържавни служби “  са за издръжка на общинската администрация и кметствата, възнагражденията на председателя на общинския съвет, възнагражденията на общинските съветници и издръжката на общинския съвет.

За дейностите във функция „Образование” са заделени средства в размер на 871100 лева.  В тази функция са разчетени разходите за издръжка на детските градини, центъра за подкрепа на личностно развитие - ОДК и  дейността на ученическите столове .

За издръжка на дейностите по благоустрояване, чистота, озеленяване, осветление на улици, водоснабдяване и канализация  са заделени средства в размер                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                на 1 521 118 лева, което представлява  10 % от средствата за местни дейности.
Във функция „Отбрана и сигурност” са предвидени средства за превантивни дейности за намаляване последиците от бедствия и аварии, за неотложни и непредвидени разходи, свързани със защита на населението и осигуряване на дейностите по защита плана за бедствия.  Предвидените средства са в размер на 
22 000 лева.

Във функция „Социално осигуряване, подпомагане и грижи“ са заделени средства в размер на 611 700 лева. Средствата са за издръжка на домашния социален патронаж, разходите по програмите за временна заетост и клуб на пенсионера и хора с увреждания .


За дейностите по културата и спорта са заделени средства в размер на 372 000 лева за културни и спортни прояви.


За подпомагане на дейностите за погребения на самотни, безпризорни, настанени в заведения за социални услуги са заделени средства в размер на 2 000 лева. 

За спортни дейности  и за подпомагане на спортните клубове и дружества на основание чл. 59 от Закона за физическото възпитание и спорт предвидените по проекто- бюджета на общината за 2020 година средства са  в размер на 20 000 лева.

За функция “Икономически дейности и услуги” са заделени средства в размер на 1 901 578  лева. В тази функция са разчетени разходите за ремонт и поддържане на пътищата, разходи за общински пазар, други дейности по икономиката и др. В дейност „Служби и дейности по поддържане, ремонт и изграждане на пътищата” се отчитат  предоставените средства за зимно поддържане на пътищата, които за 2020 година са 469 100 лева.

За дофинансиране на делегираните от държавата дейности е предвидено дофинансиране в размер на 185 500 лева, в т.ч. общинска администрация в размер на 130 000 лева и Център за подкрепа за личностно развитие в размер на 55 500 лева.
Размерът на предвидените средства за капиталовите  разходи  по проекто бюджета за 2020 година е 7 654 717 лева, от които:  целева субсидия за капиталови разходи – 2 129 000 лева и  150 000 лева от продажби. По-големите преходни обекти за финансиране през 2020 година са:

1.Укрепване и възстановяване на ул. „Бор“ от о.т. 56 до о.т. 58, кв.Изгрев, кв.18 гр.Крумовград- 384 117  лева
2. Реконструкция и обновление на пл. „България“ гр.Крумовград, вкл.АН и НСН – 990 106 лева
3. Рехабилитация и благоустрояване на ул. „Тракия“ с дължина 575 м, вкл.НСН и АН- 207 086 лева
4. Рехабилитация и благоустрояване на  ул. „Г.С.Раковски“ с дължина 583 м, вкл.НСН и АН- 303 825 лева
5. Рехабилитация и благоустрояване на ул. „Капитан Петко войвода“ с дължина 850 м, вкл.НСН и АН – 282 711 лева
6. Рехабилитация и благоустрояване на подобект ул. „Беломорска“ с дължина 730 м, вкл.НСН и АН – 331 412 лева
7. Благоустрояване на жк „Дружба“, гр.Крумовград, в т.ч ППР,АН, НСН – 637 966 лева
8. Реконструкция на част от водопроводната мрежа по улици гр.Крумовград, вкл.НСН и АН – 372 288 лева
9. Изграждане на улица в гр.Крумовград в участък от о.т.443-о.т.442-о.т.434-о.т.433-инженеринг – 224220 лева
Нови обекти включени в разчета за финансиране на капиталови разходи през 2020 година са :
1. Обществена сграда с места за настаняване хижа „Свежест“, вкл.АН и НСН – 765 912 лева
2. Реконструкция, доизграждане и обновление на градски парк,зона А, град Крумовград – 856 545 лева 
3. Реконструкция и рехабилитация на ул. „Кирил и Методий“ от о.т. 400-о.т.438-о.т.437 до о.т.439, град Крумовград – 205 160 лева
4. Път за с.Овчари – втори етап - частично
5. Изграждане на кметство в с.Пелин

6.Изграждане на улица „Отец Паисий“ и ул.“Изгрев“

Асфалтови настилки в с.Горна Кула, Вранско, Поточница, Гулия,Черничево, мах.Козино, Стари Чал, Луличка и други.

Бетонови настилки в селата: Бук,  Голяма Чинка, Бараци, Долна Кула, Златолист, Егрек, Аврен, Девесилово и Малък Девесил.
Проектирания – Водоснабдяване Чал – Багрилци; Водоснабдяване Скалак.

